ไทย-ญี่ปุ่น พร้อมผลักความตกลงหุ้นส่วนทางเศรษฐกิจระดับภูมิภาค ขณะที่นายกรัฐมนตรีมั่นใจในเสถียรภาพทางการเมืองของไทย
พลเอก ประยุทธ์ จันทร์โอชา  นายกรัฐมนตรี หารือทวิภาคีกับนายชินโซ อาเบะ นายกรัฐมนตรีญี่ปุ่น ระหว่างการประชุม G 20 พลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า นายกรัฐมนตรีขอบคุณนายกรัฐมนตรีญี่ปุ่น สำหรับสารแสดงความยินดีที่นายกรัฐมนตรีได้รับการแต่งตั้งเป็นนายกรัฐมนตรี นายกรัฐมนตรีญี่ปุ่นยังได้แสดงความขอบคุณนายกรัฐมนตรีที่ตอบรับเชิญเข้าร่วมประชุม พร้อมทั้งยินดีและสนับสนุนข้อคิดเห็นของไทยในฐานะประธานอาเซียน เกี่ยวกับ มุมมองของอาเซียนต่ออินโด - แปซิฟิก ซึ่งเน้นความร่วมมือที่เอื้อประโยชน์ต่อทุกฝ่าย โดยเฉพาะในสถานการณ์ความตึงเครียดทางการค้า และเห็นพ้องความร่วมมือแน่นแฟ้นราบรื่น โดยประเทศไทยในนามประธานอาเซียนพร้อมที่จะร่วมมือกับญี่ปุ่น และประเทศสมาชิก G20 ในประเด็นที่ญี่ปุ่นให้ความสำคัญเช่น การลงทุนแบบเสรี การปฏิรูปองค์การการค้าโลก โดยเชื่อว่าการประชุมผู้นำ G20 นี้ จะส่งผลดีต่อสถานการณ์โลกในภาพรวม บรรเทาผลกระทบจากสถานการณ์ทางเศรษฐกิจโลก ทั้งนี้ ไทยมุ่งมั่นที่จะผลักดัน RCEP ให้บรรลุผลการเจรจาภายในช่วงที่ไทยเป็นประธานอาเซียน        ทั้งสองฝ่ายเห็นว่าควรร่วมมือเพื่อเสริมสร้างการพัฒนาที่ยั่งยืน ร่วมกันต่อสู้กับความท้าทายในอนาคต พร้อมขอบคุณที่ญี่ปุ่นการตอบรับเป็นหุ้นส่วนเพื่อการพัฒนาของ ACMECS        ทั้งนี้ นายกรัฐมนตรีขอให้ญี่ปุ่นมั่นใจในเสถียรภาพทางการเมืองของไทย ที่กำลังจะมีรัฐบาลใหม่ ภายใต้การนำของนายกรัฐมนตรี ดังนั้น นโยบาย และความร่วมมือต่างๆจะขับเคลื่อนอย่างต่อเนื่อง ซึ่งนายกรัฐมนตรีญี่ปุ่นได้หยิบยกเรื่อง เมืองอัจฉริยะ ในเขตพัฒนาพิเศษภาคตะวันออก หรือ EEC ว่ามีความสำคัญและหวังว่าสามารถดำเนินการได้ในอนาคตอันใกล้        อย่างไรก็ตามในช่วงเย็น นายกรัฐมนตรีและภริยาจะเข้าร่วมงานเลี้ยงอาหารค่ำ ซึ่งนายกรัฐมนตรีญี่ปุ่นและภริยาเป็นเจ้าภาพ เพื่อเป็นเกียรติแก่ผู้นำประเทศที่เข้าร่วมการประชุม และคู่สมรส#ไทย-ญี่ปุ่น   #หารือทวิภาคีไทย-ญี่ปุ่น  #นายกรัฐมนตรี  #สำนักข่าว #กรมประชาสัมพันธ์